Kongreya Pîle ya 4. ya Partîya Demokratîke ya Şaran (HDP) Salona Sporî ya Anqara de do bêra kerdene. Şa serê sîbayî ra verî salona kongre de kom bi. Yeno pawitene ke bi 600 otobusanê pîlan bi seyan wesayîtan tewr tay 30 hezar kesî tewrê kongre bibê.
Nika ra zereyê salona kongre bi pirr. Verê beran de bi seyan merdimî kewtî dore. Hîrê cayanê cîyayan de polîsî kontrol kenê nêverdenê ke çante, batarya, şarj ûsn. dekewê zere.
Rîxmê dormegirewtişê polîsan zî bi hezaran kesan bi coşêkî xo resna salone. Cinîyan bi fîstananê xo yê tradîsyonelan ê kesk û sûrî û zeran salone xemilnaye.
Şarî salone de dest pê govendî kerd û bi çepikan sloganê ''Ma do bi xoverdayîşî ser bikewê'', ''Cinîye, Cuye, Azadîye'' û ''Bêserek cuye nêbena'' vanê.
Sere de Tunus, Fîlîstîn, Urdun, Kibris, Swêd, Şerîaya Rojawane, Fransa, Galîçya, Almanya, Awustralya, Lubnan, Yunanîstan, Bask, Misir, Îtalya, Katalonya, Danîmarka, Norweç, Îngîlîztan, Skoçya, Portekîz, Fînlandîya, Swîsre, Îspanya, Ermenîstan 28 welatan ra meymanî tewrê kongreya HDPyî bîyî. Temsîlarê 30 partîyanê sîyasîyan û temsîlkarê rêxistinanê cinîyan ê Rojhelatê Mîyanênî tewrê kongre bîyî.
Mîyanê meymanan de Serekê Koma Yewbîyaye ya Meclîsê Parlamentere ya Ewropa Tiny Kox, Sereka Îtîfaqê Azadîye yê Ewropa Lorena Lopez Lacalle, Hetkarê Sekreterê Pêroyî yê Partîya Sosyalîste ya Ewropa Giacoma Filibeck, endamê Koma Sosyalîste û Demokratan a Parlamentoya Ewropa Nîkos Androulakîs zî estê.
Kongre de vera tecrîdê Rayberê Şarê Kurdî Abdullah Ocalanî tewirêko pîl esto. Salone de pankarta bi nuşteyê ''Tecrîdî rê hînî bes o'' ameye dardekerdene û seba Ocalanî sloganî ameyî vatene.
